  Виталий Пронин Куать ар талэсь азьло январь толэзе шаерамы Россиысь Следствиея комитетлэн ёзэз усьтӥськиз. Пӧртэм йыружъёсты сэрттон-пертчон борды соку 80 пала следовательёс басьтӥськизы. Пӧлазы шедиз удмурт воргорон Алексей Кузнецов но. Следствиея управлениысь следователь А. Кузнецов.Алексей Викторовичлэн кабинетэз вӧл-вӧл. Укно дураз сяськаос интыын вылысьтыз вылаз кыллё огазе керттылэм бумагаос.- Та ваньмыз - 1 уголовной уж, - киоссэ вӧлъяса ик, валэктыны кутскиз Алексей Викторович. - Туннэлы 25 том люкаськемын, котькуд томын 250 бам. Малы сомында? Таиз уголовной уж туж бадӟым вал - 13 адямиез кыл кутон улэ кыски. Соос Ижысь огаз гостиницаын казино лушкем усьтӥллям. Калык отчы 10 ар пала шудыны ветлэм. Ярам, туннэ фишкаос, картаос, љќкъёс таламын, йыртэмасьёс кырмемын. Уголовной ужез судэ келяны дасясько.Следствиея управление А. Кузнецов 2010-тӥ арын вуиз. Егит следовательлы соку оскизы тужгес кышкыт йыружъёсты - адямиез виён, вӧсь карон, сантэман. Елабугаысь милицилэн школаяз люкам тодон-валанъёсыз, Югдурез утёнъя министерстволэн Грак но Можга ёрос ёзъёсаз тыршемез юртто солы секыт учыръёсты ӝог сэрттыны-пертчыны.- Котькуд уголовной уж сюлэме пыӵаса кыле, - шуэ со. - Кылсярысь, 2003-тӥ арын Вотка ёросын егит нылашлэсь йырзэ коралтӥллям но кытчы ке ватӥллям. 10 ар пала ӧм тодэ, кин кырсь ужез лэсьтӥз. 2008-тӥ арын тулыс сюрес дуръёсты утялтӥсь-буясь кышномуртъёс адямилэсь йыркобызэ шедьтӥзы. Со вакытэ шаерамы ДНК-лабораториос ӧй вал на. Соин  та шедьтосэз но бырем нылашлэн анаезлэсь дыльдызэ келямы Пермь городэ. Эскерон 99,9 процентлы возьматӥз: йыркобы, зэмзэ но, Воткаысь нылашлэн. Мон та ужез эшшо но мургес бугыръяны кутски. Выльысь пумиськылӥ бырем ныллэн эшъёсыныз, ӵыжы-выжыосыныз, кин сое берпуметӥзэ адӟиз. Озьы одӥг воргорон вылэ вуи. Со мукет йыружъёсыз понна пытсэт сьӧрын пуке ини вылэм. Эрике потон дорозяз ӝыны ар кылемын. Юалляськыны кутски но, ваньзэ вераз: эшъёсыным машинаен ворттылыкум, пе, ульчаын нылашен тодматски, котыраз тэбиньыны кутски. Но со лек вераськиз, йырме кур кариз. Соин ик сое машинае пуктӥ, нюлэскы нуыса, йырзэ коралтӥ...Алексей Викторович пусъе: тросэз секыт йыружъёс лэсьтӥсько, мурт ваньбурлы гочаса. Куд-огез, огпол адямиез быдтыса, буйганы уг вала ни - улонэз дунъямысь дугдэ.- 2012-тӥ арын Ижысь 4 пиос, «сьӧд» риэлторъёс, песятайлэн квартираезлы синмаськиллям, - веранзэ азьланьтэ следователь. - Кузёзэ вииллям но бускель коркалэн мурӝолаз ватӥллям. Та сярысь, оло, нокин ӧй тодысал. Песятайзы ышиз шуыса, ӵыжы-выжыосыз полицие вазиськизы. Югдурез утисьёсын ӵош ми но утчаськыны кутскимы. Пытьыос риэлторъёс доры вуттӥзы. Песятаез виемзы бӧрсьы соос квартираез бушатӥллям. Кузёлэн паспортаз выль туспуктэм лякыса, банкысь 400 сюрс манетсэ капыртӥллям. Та ужез быдэстыны соослы юрттӥськем улон интытэк кылем, курытэныз эшъяськись воргорон. Ӟенелик понна йыр быдтӥсьёслэсь вань куронъёссэс со быдэстыны дась вылэм. Ярам, квартираез вузаны ӧз пӧрмытэ. Паспорт сётъян ёзын ужасьёс валатскиллям, документэ пӧечи туспуктэм лякемын шуыса.Та ужез сэрттыкум-пертчыкум, шарае потӥз на мукетыз учыр. Азьвылгес ай та риэлторъёс ик вииллям кышномуртэ - квартираезлы гочаллям. Но соку уголовной уж ӝутэмын ӧй вал. Малы ке шуоно нылкышнолэн тазалыкез ляб вылэм. Соин эскерон ортчытытэк, эмъясьёс гожтӥллям: улонысь кошкиз, вирзӥбетэз шудэмен. Зэмлыкез тодон понна шайгуысь мугорез поттӥмы. Судмедэкспертъёс сое рос-прос эскеризы, ми доказательствоос утчамы. Тодӥмы: кышномурт виемын вал. Озьы риэлторъёс пӧлысь 2-ез - адями виисьёс - кемалы пытсэт сьӧры шедизы.2016-тӥ арын Алексей Викторович басьтӥськиз коррупциен герӟаськем йыружъёс борды. Таоссэ шараяны саклык кык поллы лэчытгес луыны кулэ - кузьым басьясьёс, выт тыронъёслэсь пегасьёс кескичесь но визьмоесь.- Кылем арын та удысъя уголовной ужъёс трос вал. Шуом, Глазов городысь сиён-юон поттонъя комбинатын уждун тыремысь дугдӥллям, сюрес вылын ужась инспектор водительлэсь кузьым басьтэм… Та учыръёсъя доказательствоосты утчаны секыт. Соин сэрттон-пертчон уж куддыр кема кыстӥське. Кужыммес но, дырмес но, визьмес но ум жаляське. Берло ини туж шумпотӥськомы, йыртэмась кырсь ужъёсыз понна пытсэт сьӧры шеде ке.Шумпотэ Алексей Викторович мукетызлы но - быръем удысэз туж сюлэмызъя. Пичи дырысеныз погонъёс сярысь малпаськылэм. «Убойная сила» сериалысь  оперъёс интые ассэ пуктылэм.- Елабугаын дышетсконме йылпумъяса, эшеным ӵош Грак ёросысь РОВД-е мынӥмы. Кыкнамылэн но оперын ужаммы, йыртэмасьёс сьӧры пистолетэн уйылӥськеммы потэ. Но отын одӥг гинэ интызы вылэм. Озьы отделысь кадръёс понна кыл кутӥсь кышномурт пыр-пыр шорамы учкиз но чиньыеныз возьматӥз: Долгов луоз оперуполномоченной, Кузнецов - следователь! Соку мылкыды воксё куашказ вал, нош туннэ мон солы тау карисько. Зэмзэ но, следовательлэн удысэз мыным матынгес вылэм. Ольга Корепанова   